– Pinlig, tragisk og flaut at Norges regjering er stolt over å slippe dette til. Og når statsministeren står i ringen etterpå og hyller tre minutter som ender med at motstanderen slås til blods, er det bare pinlig, sa tidligere Høyre-ordfører i Kristiansand, Per Sigurd Sørensen, ifølge Dagbladet.

Cecilia Brækhus slo ut Anne Sophie Mathis i 2. runde lørdag i kampen under det første profesjonelle boksestevnet i Norge siden 1981. Hun er verdens eneste ubestridte og ubeseirede boksemester, og forsvarte lørdag sine fire VM-belter. Etter seieren fikk hun opp statsminister Erna Solberg i ringen.

– Utrolig gøy. Det gikk litt fort, synes jeg, sa statsministeren etter knockoutseieren.

Ifølge Aftenposten var også en svært begeistret kulturminister Linda Hofstad Helleland til stede under kampen.

– Verdens mest fortjente klem i kveld. For ei dame. Du er helt hælig, skrev hun senere på Facebook.

Knut Arild Hareide Foto: Roald, Berit / NTB scanpix

Bokseforbud

Krf-leder Knut Arild Hareide er derimot imot oppheving av forbudet, selv om hans parti har vært åpent for å tillate proffboksing tidligere. Han sier at helserisikoen knyttet til sporten er så stor at det 35 år lange forbudet var riktig.

– Hadde det som skjedde i ringen i Oslo Spektrum skjedd utenfor Oslo Spektrum hadde det vært en alvorlig politisak, sier han.

Men partilederen er tilbakeholden ved å kommentere statsministerens tilstedeværelse.

– Hvis man sitter i ei regjering som mener at dette er et steg i riktig retning, synes jeg det er greit å markere det, men jeg synes det er et steg i feil retning, sier Hareide om kampen.

Erna Solberg ønsket ikke å svare på kritikken søndag kveld.

– Statsministeren har ingen kommentar til det, sier kommunikasjonsrådgiver ved Statsminsterens kontor, Arvid Samland i en SMS til Aftenposten.

Kritiske

Mediekommentator Sven Egil Omdal er også svært kritisk til lørdagens boksekamp.

Sven Egil Omdal Foto: Privat

– Det er ekstremt urovekkende å se store deler av en festpyntet regjering juble over at en kvinne fikk et så hardt slag mot hodet at hun ikke kunne fortsette festen, skriver han på Facebook.

Samfunnsdebattant og skribent i Aftenposten Jan Arild Snoen måtte også reagere.

– Jeg får visst fylle rollen som den politisk korrekte, når stats- og kulturminister begeistres over at en dame banker en annen til blods, skriver han på sin Twitter-konto.

Brækhus var imidlertid i ekstase etter kampen og har allerede begynt planleggingen av neste proffkamp.

– Ja, nå har jeg bokset på hjemmebane og fått smaken på det. Opplevelsen var helt fantastisk, så dette skal jeg oppleve igjen. Vi kommer til å sikte oss inn på en kamp om ikke så veldig lang tid, på nyåret, og da er det en storkamp mot den amerikanske storstjernen Cris Cyborg som er drømmen, sa Brækhus til NTB søndag.